Inn lam cakuat ( Piangte hrang) - Chinland Today Media\nInn lam cakuat ( Piangte hrang)\nJanuary 19, 2009 7:38 am·0 comments\nA nu le pa in Piangte cu ca an kuat\nKan ngai zetmi Piangte, Pathian zarah na dam ti kan thei ih kan lungawi tuk. Kan Bawpa Pathian hmin kan thangthat. Cun, kan dungih sumpai in kuatmi khal kan rak hmu zo. Hivek fapa kan lo nei hi kan lungawi tuk. Cun nangmah tla na damlo pang ding maw, ralringten um aw. Rawl tla thaten ei aw la, na hriselnak thaten enkawl tha aw.\nNa kiangah le kan um fawn lo, kan lo ruat tuk so khaw. Inn cawmtubik na si kha. Cun maw Piangte kan lo sim theu bang in, Kawlram cu a nini in thil man a kai ih paisa hi a har thei tuk. Sumpai lo dil khal nuam kan ti nawnlo. Kan sung le kan rual zet fawn. Ziang asikhalle kan um daan na theih theh cia si.\nCun kan lo cah theumi Pathian tihzah ding kha maw…ram dang, ram nuamah na umih na ralrin a tul. Kan lo cah ring ring kha maw…a hleice in na nu ih a lo cah theumi, mi pa cu a hleice in fala ah nan ralrin a tul. Fala hi duhtuk ding an si lo. Pathian in na nupi ding cu a caan te ah a lo pe leh ding. Kan khua khal ah fala fel ngaingai an tampi ko… cuangcu kan cah leh ding.\nCun a pahnihnak ahcun sumpai thu ah, ralring ten sumpai hmang aw. Na nu le pa kan tarzo. Kan tuansuak thei nawnlo. Na hna tuan le na paisa kuat ring in kan um ti na theih a tul. Sumpai hi hmannak ding le hmanlonak ding a um ih hmanlonak dingih rak hman sual tla a um pang theu curuangah ralringten sumpai hmang aw tin na nu thawn kan lo cah sal.\nNa nau le in le, nitin ziangtikah u Piangte in paisai in kuatsal ding an ti ringring fawn. Cun apathumnak ahcun zu le sa. Piangte nang cu na nauhak lai ihsin zu le sa lamah na thianghlim tukih a lungawi um tuk. Zu le sa lam ahcun na fel ti kan thei ih hna a ngam. Asinan ralrin tluktu a um lo pi.\nNa pa ih a lo sim theumi na manglai maw “Minung hin famkimlonak zawnte le tlaksamnak zawnte kan nei” a ti mi kha.?! Nang cu mi dang bangin na sual dahlo kha. Ngainak thu ahcun kan lo ngai thei tuk, na zuk tete pawl kan zoh tla le cu kan tap phah phah, asinan kan harsat tuk si maw…\nCun, kan inn kiang ih na thingkung phunmi pawl tla kha an thang zet. Na nau le pawl khal in an lo ngai thei tuk. Kan nau tabik Mente tla cun U U ngaituk zo a ti rero theu. Tuikum Christmas vek ah tla cun na ra tlung tum pei cu ti aw….sumpai na rem caan le tiah so khaw…Cun nupi lam cu na no lai in kan thei. Nupi cu ralringten na nu le pa duhzawngte kan lo thih sak ding so khaw. Ralringten nupi cu neih ding, a tui kan khua ih na rualpi, nupi nei pawl khi zoh awla, ziangtluk an harsa, na theimai ding, cun nupi sual nei ngah pawl khi ziangtin an um timi cu kan sim tul loin na thei ko.\nCun, Piangte zantin ten na hrang rori ah thlacamnak kan nei so khaw. Na hna tuannak le na ca zirnak khal ah rinum takten um aw. Tuini tiang na nu le hmin na ti se hrihlo. Kan kawhhran ih mino pawl tla tlanghna an tuan caan ah an lo hlam theu. An lo ngai thei zet.\nNa rualpi Sang Sang le Tluangte pawl cu a caan le kan inn ah tingtang tum in an ra theu nan na um nawn silo an to rei dahlo…Piangte ra tlung cing pei maw tin an lo sut theu. Kan thin a thar theu…Kan duat Piangte hi maw, harsatnak ruangah maw, mai runinn hman hlum thiamlo in sukso a tawi vak rero kan lo ti.\nNa rualpi pawl cu kan kawtka ah an vak sukso theu ….Piangte cuvek pawlih nun daw hlah aw…ni khat ni ni ahcun maw…kan khawpi bawmtu ah na cang sawn sing si…”Har hmaisak le nuam neta” timi thufim na mang ding kan duh.\nCun nikhat ah nazi paziat hna na tuan…?\nThlakhat ah paisa ziangzat na ngah thei …?\nHi kan lo suhmi fiangten in rak sim leh aw la.\nNa nu le pa le Email kan thiam silo, na nau le pawl le tlawng an kai theh fawn si. A tu, hi cakuat hi na rualpa Hngakte mail ID an ti maw…cumi in kan rak kuat ding in kan rak fial….Hngakte hi kan parah a tha tuk ke…in hmasawng hlah uh in ti ringring…Na nu le pa cu cathiamlo tiah zianghman kan theilo so khaw.\nNa nau Hnemte le Aate tla Christmas poket money na kuatmi kan rak pe ih an lungawi tete cu e! Kawl ram cu sumpai hi lakluhnak ding a um lo. Hman lam le a ol fawn si, buai thlak tuk.\nA tu tla hi Malaysia ah fala tlangval an feh celce so khaw…cun refugee nan ti maw…ziang a si ti khal kan thei lo a tihnung vek tla in an sim fawn aw…cucu, khavek Refugee dil dingin an feh an ti….Na rual Liante tla kha a nu le pa in Malaysia ah an fehter tum ta….Khamte le a rualpi pawl cu an feh zo so khaw….\nPiangte……kan lo ngai tuk so khaw…\nThla kan lo camsak\nCa a lo kuattu\nNa nu le pa\nLeitlun Mi Thaubik Nu Na Tawng Duh Maw?\nKa Rak Sir Aw Dah\nLo Ngai Hi Ka Ning


Leihnuai politics le mipi pehtlaihnak nak - Hre Mang\nLeihnuai politics le mipi pehtlaihnak nak\nLeihnuai politics le mipi pehtlaih awk dan\nTunai te, Falam peng nulepa pawl casuah mi kan rak siar cio ih mi hrekhat in ruahnak nan rak ngan cio vekin an thusuahmi thawn a pehpar aw mi, ramhnuai mi pawlin mipi hnen ihsin sumpai, milai thazang, bungrua, le nihlawh tiang an laksak theu mi thu thawn peh aw in malte sim bet duh mi tawiten vun sim sehla.\nRamhnuai pawl le mipi pehltaih awkdan\nKawlram kan zoh asile Shan, Kachin, Karen, tvp. In kum 50 lenglo ihsin kawlram Rgn kumpi an rak do thawk. Cuvek in leitlun hmunzakip ah kumpi dinglai do tu, dothlennak tuah tu, ramhnuai politics cangvaihnak hmuh ding a um. Thimnakah, India ram, Srilinga, Middle East ram pawl ah kumpi dinglai do in politics cangvaihnak hmuh ding a um. Leitlun ah miphun hnam te nau pawl, miphun tam deuh le cakdeuh pawl kuthnuai ah nekcep tuar ruangah kumpi dinglai do rero tu miphun ziang maw zat an um mi hi UN khalin anmah pawl au aw suah ve thei dingin hmun fate tla a pek hai (http://www. unpo.org/ ). Hivek ramhnuai politics cangvaihnak hrekkhat pawl lak ihsin tihnung zetmi le fimkhur tul mi pawl zoh tlang hnih uhsi.\nNational Political movement: Sri Lanka ramih Tamil miphun pawlin an ram cu 'Tamil Eelam' (an thu hla zoh duh hrangah: http://www.eelam. com) ti ah an ko ih anmah te zalennak sual in Sri Lanka kumpi an do. Palestinian (http://www.palestin ehistory. com) pawl khalin Israel kumpi do in an cangvai ih a tu ah anmah te uk awknak tla an nei sang vivo zo. Cun Kurdistan-Turkey (http://www.globalse curity.org/ military/ world/war/ kurdistan- turkey.htm) pawl cun political party an nei ih Kurdistan Workers' Party (Partiya Karkere Kurdistan—PKK @ http://www.pkk. org/) hmin in kum 1984 ihsin hriamhrei kai in Turkey kumpi an dodal. HI pawl kan zoh tikah an political party ih cangvaihnak pawl hi miphun (nation) pakhat hmin in an cangvai ih ram le mipi an nei. An ram le mipi in an bawm ih an ram le mipi ai awh in an ram mipi pawlin anmai duhthlannak in an miphun thuanthu cu anmai duhdan vekin tuah tha thei ding tumtahnak thawn an neih sumsaw an thazang an nunnak tiang an pek.\nKawlram sung khalah Kachin (,http://www. kachinpost. com/bio.html) , Shan (http://www. shanland. org/), Karen (http://www.karen. org/knu/knu. htm) pawl khal kawl kumpi an do nak kum a rei pi zo vekin mi zapi theih asi. Chin mi pawl khal 1988 ih kawlram pumpi tlawngta pawl democracy ngah nak ding hrangih cangvaihnak ihsi thawkin miphun hminsal in ram le miphun thuanthu tuah tha dingin a bur le langhngan zetin ramhnuai ah cangvaihnak a thawk. A hlanah mi ziangmawzat a rak thawk rero an um zonan thuanthu ah a langsar ah tuituim ah sim duhmi cu 1988 ihsin a thawk mi cangvaihnak asi.\nRam le miphun hmin salin leihnuai politics cangvaihnak neih tikah a tihnung zetmi pawl lakah hi pawl hi a tihnung luar cuang; 1) Miphun pakhat sungah miphun hnam fatete kawm khawm aw mi (tribal groups) pawl thenthek awk tikah, 2) Leihnuai political cangvaihnak cu mipi duhdan thawn a bial aw aw ih hriamhrei thawn mipi hro le nekcep nak a suak tikah; 3) le hivek in hnatuan tu pawlin leihnuai politics cangvaihnak cu an pumcawmnak vekah a cang tikah mipi duhdan le ruahnak mi vek si loin a letling in mipi duhnak le lungawinak siatsuah tu lala ah an cang theu.\nNorth East India kan zoh asile Naga le Kukis kan unau pawl thuanthu ihsin zir ding tha zet a um. Naga hi miphun pakhat (Nation) vekin India ih zalennak a phuan hlanah Dr. Phizo in nikhat tuan in a rak phuang. Asinan India kumpi cun Naga ram cu India kuthnuai ah ret tahrat in zalennak a pek duh lo tikah Naga pawl cun India Independence ngah ni ih sin atu nitiang India kumpi do in leihnuai politcs cangvaihnak hrangah hriamhrei kai in hna an tuan. Culailakah anmah lakah phun hnam tete parah hngat aw aw in anmai sung politics ah thenthek awknak a suak tikah nasa ten anmah le anmah an that aw aw ih thisen an suah aw aw. Tangkul hnam le Sheimai (Muivah le Isac hoha mi) le kawngiak (Kap Lang) hoha pawl then thek awk ruangah an ralkap ziangmawzat an thih hlei ah an mipi ziangmawzat in an tuar phah.\nCun a hlannih Naga pawl le Kuki pawl buainak khal hi tihnung zetmi asi. Manipur state sung ah Tangkul –Naga le Kuki pawl hin ramthen tawm aw aw in an um tikah mi tampi thisen suah awknak a rak suak. Naga le Kuki pawl cu miphun khat tiah anmah le anmah khal an ti aw lo nan ramthen tawm aw aw, state pakhat sungah an um cilh tikah zo in ziangvek tiang thuneihnak a nei ding, zo in zo miphun le ram parah ziangvek tiang thuneihnak a nei ding timi thu ah an buai ruangah mipi ziangmawzat thisen a suak.\nCun North East India ah buainak dang arak um mi, Kukis le Paite pawl thah awknak kha hminsin tlak zet pakhat asi ve. Kukis le Paite cun miphun pakhat kan si tiah an pawm veve. Asinan zoin ziangvek tiang thuneihnak a nei ding timi parah thu buai a um tikah meithal thawn nasa ten kah awknak thisen suah awknak a suak.\nKawlram sungah Karen pawl hi kum ziangmawzat kawl kumpi an do hnu ah anmah lakah biaknak lam, Khristian le Buddhist tiah an then awk tikah anmah sungah nasaten kah awknak a suak zik te ih mi ziangmawzat cu anmah le anmah kut ihsin an thi.\n1988 ihsin a thawk mi Chin pawl lakah 1992 ah thenthek awknak, namen lo buainak a rak suak tikah thisen suak aw lo ten an rak thenthek aw ta. A bik takin Falam misa pawlin CNF an rak suahsan ta. Asinan a hnu lamah CNF (Hakha tonghmang pawl) cun CNF president hlun Pu No Than Kap cu a umnak inn (Aizawl, Mizoram) sung rori ah meithal thawn voithum tiang an kap. Cucu Chin mi thuanthu ah leithnuai politics ah hminsin tlak zet thisen suah awknak a rak si. Cun Falam tlawngta pawl in CNF an suahsan hnu ah CNF cun Tidim peng misa an that ruangah Tidim misa leihnuai politics tuah tu pawlin CNF member asimi an that ve. Asinan mi tampi that aw man loin CNF in Tidim/Tawnzang peng ah sum an khawng nawn lo ih milai khal CNF ralkap tuan dingin an kai nawn lo tikah rem awknak a suak sal. A tufang ahcun Zomi ti aw pawlin ZRA ralkap hriamhrei kai an neih tikah anmah te humhim awknak an nei ih phunhnam bik pakhat pakhatkhat hriamhrei kai pakhatkhat in hnaihnawk ngam lo ding in mah le mah humhim awknak an nei.\nLeihnuiah politics hriamhrei kai cangvaihnak lakah tihnung zet buainak a suak theunak san hrekhat cu;\n1) Leihnuai political party nu phunhnam bik (a tribal group) pakhatkhat thuhnuai ih um, phunhnam bik misa duhnak vekin cangvaimi, asi tikah;\n2) Cuvek phunhnam bik (a tribe or two) dinmi political party pakhatkhat cun phunhnam fate dang pawl parah thuneih le rorel a tum tikah;\n3) Cuvek political party cun phunhnam fatete dang pawl hnenah hriamhraim thawn hringhro tahratin milai tanzang (leihnuai ralkap tuanding ah siseh thinlphur le hnatuantu ding ah siseh) a lak tikah, sumpai le bungrua pawl thahrum hmangin a lak tikah, buainak, thisen suah awknak tiang a suak theu.\nCuruangah Chin mi zovek political party le cangvainak khalin ralrin tul mi, tuah lo hrimhrim dingmi cu:\n1) Mipi thawn a fehtlang lomi political party in ziangtik hmanah ram le miphun a tungding dah lo;\n2) Thathrum (hriamhrei) hmangin Mipi hnen ihsin sumpai, bungrua lak lo ding; a lak tu an um asile misual, dan buar (criminal) an si\n3) Mi zovek khal amai mimal duhthlannak tel loin politics cangvaihnak hrangah hnatuan fial lo ding, a fial tu an um asile misual, leitlun khawmual dan (international law) buar tu asi.\n(Asinan ziangvek political lole social organization khalin anmai member sung ihsin sumpai, thazang, le bungrua khal an membership policy vek in a la in a khawng theu fawn).\nDothlennak cu hriamhrei le sumpai cahnak si loin mipi thanzang thawn neh asi theu.\nZiangvek political party khal mipi in thuneihnak an pek hlan lo, mipi parah thuneihnak an nei lo. Ziangvek political party khalin mimal zovek khal an politics cangvaihnak ah tel dingin fial theinak thuneihnak an nei lo, cuvek tuah tu an um asile misual (criminal) ansi. Zovek political party khalin an sian lo cingin mipi hnen ihsin neihsumsaw le bungrua laksak theinak an nei lo, cuvek laksak tu cu misual (criminal) an si.\nCuruangah kan ram tungding thei dingin kan milesa pawl cangvaihnak hi kan miphun nunphung le dan le dun, kan biaknak sakhua danhram pawl, le leitlun khawmual nunphung dan le dun (international moral norms and laws) vek thawn a mil aw mi si ter dingin mi pitling zovek khalin tuanvo, mawphurhnak an nei theh. Sumdawng, biaknak lam hnatuan Pastors, lothlo, le tlawngta, tvp zovek ti um loin kan ram thuanthu tilian bangin a fen rero tu thuanthu lamzin sial le tuahtha dingin tuanvo an nei theh asi. Tuihlan a liamcia mi ah thil a cang zo mi ihsin zir in a tufang thuanthu ah ziangvek cangvaihnak in mipi duhmi le ruahsanmi a rahsuak thei ding ti hawl tlangin mipi au aw cu ngai thla in zo cio khal thuanthu in an hmaika ah a thlenmi tuanvo cu an tuan cio asi ahcun ram a thangso dingih mipi an lung a awi ding asi.


US In Kawl Ralkap Pawl Ralkap Zirnak Ah Sawm Ding - Chinland Today Media\nUS In Kawl Ralkap Pawl Ralkap Zirnak Ah Sawm Ding\nOctober 19, 2012 10:59 am·0 comments\nUS acozah cun leitlun ih ralkap timtuahnak tumbik an neihnak hmun Cobra Gold ih zotu dingah kan ram ralkap pawl tla sawm a tum. Hi tawk hmun ah leitlun hmun tin ihsin ralkap a thawngtel le Thai, Asia ram tin ihsi ralkap dangdang an feh ding.\nHi tiih an sawmnak cu kan rampi ralkap pawl pehparnak US in a nei thoksal tiih a langternak khal a si. US in kan rampi ralkap thawi pehpar ih an hnaṭuan tlangnak cu 1988 ih mipi zalennak sual ih ram mipi an ausuahnak ruangih mi ziang maw tizat an kah thatnak ihsin a rak ti cat.\nKan dung kum ih hi ralkap zirhawknak ah US ralkap 10000 lenglo an feh ih Thai ralkap 3400 an tel. Asia ram dang panga – Indonesia, Japan, Malaysia, Singapore le South Korea an tel ih leitlun ram dang pakuat ihsin zohtu ralkap pawl khal an feh.\nCobra Gold hi Chon Buri, Bangkok ih nisuahnak lam ih tuah mi a siih US pawl in Vietnam War 1980 lai ih an rak din mi a si.\n1980-1988 lai hawl ih ralkap hotu lu 255 pawl hi US ih International Military Education and Training program ihsi rak zirsuak an si.\nAFF Semi Final ah Thailand In Myanmar Neh\nASEAN U-16 Championship Naypyidaw Ah Tuah Ding\nAsia Nisuahnaklam Ah IELTS Sangbik, Myanmar In Ngah\nKawlram Thuthang Malte


Hivek Hna-ek na nei le Doctor pan loh li aw | Falam Online Media\nHna-Ek Phun 8 ih khih hmuh mi Na Hriselnak\nKan hna-ek hin kan hriselnak a khih hmuh ih theihṭul mi tamzet a um.\nKan hna-ek hi kan hna hrangah ṭhathnemnak tamzet a um ti`n doctor pawl in an sim. Kan taksa in a ṭul a ti dan in a suak ter ih coih ringring khal a ṭha lo.\nKan coih ringring khalle kan hna ih um ṭul mi a si ruangah kan taksa sunglam in a suak ter cingcing ih Hna coih ringring ruang ih hna set khal an tam zet.\nHna-ek coih lo ih um ringring khal ṭih a nung thotho. Kan hna ti fai ding cu mah le bulpak cio ih tuah ding a siih tikholh tikah puan pa te le tihlum thawn kan ti fai mi hin a tlangpin a ti fai tawk tiah mithiam pawl cun an sim.\nKan hna-ek cu kan hriselnak thawn a pehzom aw deuh ruangah kan neih dan a bang aw cio lo ih mithaim pawl ih sim mi hna-ek phun dangdang pawl kan zoh tlang hnik pei uh.\nmeikhu rong (gray) hna-ek cu thinphan ding a um hran lo. Pangai a si tlangpi ih khuapi ih um pawl hna ah a um tlangpi ih leikhu hnawmbal men a si.\nThi malte tel in a sen a si le na hna-zang kiangkap ah a tlek/pop a um tinak a si thei. Hnawmbal lut in hmasia a suak thei ih na hna tiang a set phah thei. A cang thei le Hna lam thiam doctor hnen ah zoh ter loh li aw.\nDum rong lampang (brown) cu thinhar le helhkam nei cuang tikcu ah a suak duh zet ih thin hnangam thei danding hawl in na duataw deuh a ṭul.\nVoihnih-khat a dum mi cu a poi lo. Nan, na hna za, thak deuh vekih a um ringring le fungal infection a si thei ruangah doctor hmuh lohli aw.\nKan taksa in vitamin a tlasam caan ah hna-ek vaar a suak duh cuang. Doctor pan aw la na taksa ih ṭul mi vitamin tel mi in le ei thawn cawmawk aw.\nAire rim nei deuh cu Hna lai fang ih infection um tik ah a suak ṭheu. A caancaan ah thil ciar awn hruthri thawm vek na theih ṭheu le doctor pan lohli aw la tuamhlawm danding ngaituah lohli aw.\nA ciar mi hna-ek hnang tamzet a um le doctor pan lohli aw. Na hna sung ah thil cianglo a um tinak a si ih Doctor pawl in a sung an zoh lawng ah ciangten an lo sim thei ding. Na Hna a hrisel lo tinak a si ih na tuamhlawm lohli ṭul.\nHna-ek ro tuk cu vun thawn khal a peh par aw ih taksa in thau a mamawh tikah hna-ek a ro cuang thei.\n← Mai Sui Hlei Tial ruak cu Thantlang No-2 thlanmual ah ṭhawn fel a si zo\nDonald Trump ih Ca thlah mi Facebook in hlon sak, Twitter in phit sak →\nJapan cozah in Lamziin feh phah ih Phone hmangtu hrang Daan Thar suah\nSwitzerland ram ah Chocolate Vur a Sur\nAugust 19, 2020 August 19, 2020 Ni Hnem Sung 0


Mi thi 133,000 an si tiin Kawlram in puang - Chinland Today Media\nMi thi 133,000 an si tiin Kawlram in puang\nMay 17, 2008 2:11 am·0 comments\n17| May : YANGON (AFP) –Thlisia ruangih mithi le mi hlo May 16 tiangah 133,000 tluk an si tiin Kawlram cun a puang. Thlipi ih a nuai laiih mithi apuan zat ih a let rori a si.\nHi thupuan cu Kawlram miuk ih ramdang bawmnak pek a sianthu a simnak ih a puan mi a si, an bawmnak cu a pawmsak konan ramdang mithiam sang aram sungih luh tahrat in le miharsa anmai hnen rori ih bawmnak pekding cu asian sak hrih cuang lo.\nRamsung TV ih a ngannak ah cun mithi 77,738 dead le mi hlo 55,917 tluk an si ding a ti. Hi an puanzat cu leitlun pumhuap ih anhminsin zat kiangkap vu a sive.\nThuthang cazual ih a ngan dan ah cun acozah in felfai tei’ hminsinnak tak tak a neih theilo nak cu a thlisia ih a siatsuahnak hmunpawl a darh tuk ruangah le ruah a sur ruangah a si tiin a ngan thu thuthang cun a puang.\nHliamtuar mi 19359 an um thu khal a ngantel. Acozah hnatuan mi 159 an thi ih 58 tluk cu an umnak theih a si lo ih mi pali in hliam an tuar tiin a ti, Adang cu felfai leh kimcang in a rel tel lo.\nLouis Michel, European Union’s humanitarian aid commissioner, cun kawlram sungih nihnih sung a khualtlawn a theh a sinan Irrawady Delta, cu a va zoh thei cuang lo. Acozah in miharsa bawm a tumtu pawl khal nasa zet ih a siatsuahnak hmun ah cun zohman feh a sianglo. Asinan Louis ih a sim danah cun Doctors thiam 100 lenglo May 17 ih an luh dingthu a sim.\n“Caan hi nunnak a si,” tiin a khualtlawng tlung lamah Bangkok ah a simbet. Asim vivo nakah cun May 2-3 ih thlisia ruangah, Kawlramah paam tianghman in a thlen a zum um tiin a ti.\nRamdang palai pakhat cun Acozah in a besiat nak hmunah feh May 17 niah insiang ding a mah lawngte ziangtin kan um vivo ding ti cu kan thei lo ih kan duhmi khal kan tuah tak tak thei a zum um cuanglo tiin a sim ve.\nUN thusuah ih a reldan ah cun bawmnak hrangih meeting Bangkok ih neih a si a zum um thu le a ni khal May 24 ni asi an zum thu an puang.


A Umpinak Thu Theihpinak - Chinland Today Media\nA Umpinak Thu Theihpinak\nAugust 4, 2012 2:55 am·0 comments\nBible Siar Ding: 1 Siang 19:9-14\nBiakinn cu tleunak in a khah ruangah puithiam pawl a sungah an lut thei lo. – 2 Sansiarnak 7:2\nPathian ih in umpinak (presence) hi zumtu hrangah bomnak covo hleice ka ngahmi (granted) tiih laak ding hi ziangtluk in so a ol?\nBawipa ih sunlawinak Temple sungih a hmaisabik a phuanlang awk hnu kum 400 hnu ahcun Israel mi pawl ih nunnak ah Yahweh Pathian ih umpinak timi hin hmual a nei thei nawn lo. An miphun in Pathian an hnong, asilole an taansan ruangah Pathian in Assyria le Babylon mi pawl ih raaldo nehnak ih sal cannak in thu a tthen. Babylon sal an taan lai ah Bawipa in profet Ezekiel hnenah Jerusalem Temple ihsin Pathian ih sunlawinak in a suahsan zia langnak (vision) a hmuhter. Pathian ih minung pawl in A umpinak ih hlawknak an hloh a si.\nTuni zumtu kannih nunnak ah teh ziang kan bang? Kawhhran ih kan biakkhawm tikah Cungnungbik Parthian thinlung takih bia ding le thangtthat dingin kan feh taktak maw? Asilole zumtu kan khawm awknak hmun ah Yahweh Pathian ih umpinak atak in kan tep maw? Pathian in in umpi rori a si ti theihnak le thlangamnak teh kan nei maw?\nNitin kanmah pumpak Pathian thawn pawlkomnak caan daite (quiet time) kan hman tikah kan thlacamnak le Bible kan siarmi in Pathian aw kan thei ringring maw? Asilole Pathian ih uknak huham umnak khaan sungah lungawinak thinlung thawn zumtu ih kan covo hleice caan ttha hmang dingin kan lut maw? Amah cu kan hnenah in umpi ringring a si, kanmah ih kan theih khal ah theih lo caan khal ah!\nIsrael mi pawl cun Jerusalem cu Yahweh Shammah, Bawipa cu Khinah A Um (The Lord Is There) tiih an kawh ding Ni a ra thlenlai ding kha an hngak cuahro. Christian pawl hrang ahcun “Bawipa cu Hinah A Um (The Lord Is Here)” a si. In umpinak ih ahleice covo asilole Pathian umpinak ih hlawknak hi sunloih in kan hmangfuh thiam maw?\nYahweh Shammah, Jesuh Khrih thawngin Na umpinak thianghlim sungih luh theinak covo hleice i pek ruangah lungawithu ka lo sim.\nA liam ciami zarh kar khat sungah Yahweh Pathian ih umpinak ka covo hleice hnaihnoktu ziangmi so ka nunnak ah ka umter?\nPathian Umpinak Covo Hleice\nA Hmin Sungih Rinsannak\nBumnak Theihpi Duh lo


Siizung rawlpektu Naam in an Dawt | Falam Online Media\nJuly 19, 2020 July 19, 2020 Ni Hnem Sung\t0 Comments\nEngland : Siizung rawlpektu Joseph George (kum 56) cu Brighton, Royal Sussex County Hospital innchaung dot 11 nakah mipakhat in naamte thawn voi 3 a dawt.\nSiizung sungah naamte keng mipakhat a lut ih cu pa cun Mr George cu voi 3 rori a dawt tiin a hmutu mi pakhat in asim.\nNaamte dawttuar Joseph George (kum 56) le a nupi\nAmah cun, “naamte keng pa in sii retnak bizu ong dingin a fial. Mr. George cu rawl tawlreltu a si ruangah a neih mi card thawn sii retnak a ong theilo. Cutiih, bizu a ong theilolai takah naamte kengtu cun voi 3 rori a dawt” a ti.\nMr. George nupi khal anbuainak siizung ih hnaṭuan thotho a siih a mah cun, “kei cu zaan duty ka siih ka itthat lai fangah an buai. Tu ciah lawngah ka thei ve. Athuhla khal ka thei ciang lo. Naamte thawn dawttu khal zo a si ti kan theilo” a ti.\nNaamte hmangtu cu palik 30 hrawng in an hawl cih ih nazi pakhat sungah an kaaingahsaal. Amah cu kum 30 hrawng mi a siih ziangduhsan in sual a tuah, tiimlaamcia in a tuah mi a si maw? Sii duhruangah naamte a hmang mi a si pei maw? timi thei ciang dingin palik pawl in an kaaingahveten palikzung ah an hruai.\nNaamte dawttuar Mr George cu fa 2 nei zo a siih naamte dawtnak cu a nunnak hrangah ṭih a nung lo tiah palik in an sim.\n← Covid 19 nathrik kaai an um ruangah Mink rannung 92,700 Urthat tum\nNYPD Palik Motor Brake Atcattu An Kaai →\nBaby Shark Music Video in Youtube ih zohtu neitambik sinak record thar co … Top 10


An Innhnen Tei Mee A Pawngsual >>> – Meifar\nAn Innhnen Tei Mee A Pawngsual >>>\nKenya, Nangwe khua ih um tlangval kum 26 mi in an innhnen tei mee-nu a pawngsual ruangah an kai. Tlangval Simiyu cu khualak ah bike mawng ih eihawl ṭheu a si.\nAn innhnen pacang in, “Zanlai ah kan mee pawl an thawm cece ruangah an sualaw ah ka ruat, datmei thawn ka va zoh ih ka thilhmuh ruangah lau tuk. Khaw a thim ruangah a hmel hi ka hmufiah man lo ih a tlan ciamco hngal” a ti.\nA vanduainak ah a kedam khatlam a taan, a thaizing ah a kedam ihsin an zingzoi ih a hnaṭuanpi bike mawng ṭheu pakhat in kedam neitu cu a thei. Cutin Simiyu cu an kai ih thu an sutnak ah a phuangaw ih ngaithiam a dil.\nMithi vuinak ah an um ih nunau a ngiar rero nan an duh lo ruangah thinheng in mee-nu a sualpi thu a phuangaw. Simiyu in, “Nunau ka ngiar tinten in rak hnawng ringring, ka tuar a naa tuk. In bawm ka ṭul” a ti.\nAsinan tualsung mipi pawlin a thurel cu an zum lo, a hlan khalah ar le caw a sualpi zo an tiih rittheihsii a tham ruangah hitin a cangvai si ding an ti. Palik pawlin sualtuahtu cu an kai ih a phutawk hremnak pe dingin an hruaisuak.\nCNO/CNDF In Falam Khawpi Ih Um Electric Zung, Sipin Zung Le Siahpeknak Zung Pawl Ralrinnak An Pe


Delhi ah Chin Calai Seminar Nei - Chinland Today Media\nMarch 1, 2009 3:50 pm·2 comments\n01-03-09/Lailun Foudation (Delhi) pawl ih hohanak in a veikhatnak Chin Calai Seminar cu BCRC Hall ah mani 29 February ahkhan tluangten an nei thei. Zanlam nazi 1:30 ihsin an thawkih mi tam zet an suak khawm. Khuallian Pu Mang Kham in thucah tawi a simnak a neih hnu ah upa, pa (3) pawl hnen ihsin paper presentation an nei. Cui an simmi thuhlu cu\n1 . Mizo Calai Sannak san\n(Dr Run Bik)\n2. Chin Calai Thuanthu\n(Pa Ngin Za Pum)\n3. Kan Calai Ka Hmuhdaan le Ka Tuanvo\n(Pa Thian Za Thang)\nA tlun ih thulu pawl thawn pehpar aw in mipi pawl cu calai thanso theinak dingah tin thuduhsam relnak khal an nei bet. Tui tum ih Chin Calai Seminar hi Delhi ih tuah a veikhatnak a si thu Pa Ngin Za Pum cun a rel. Khuallian pu Mang Kham khal cun tuini ah a cipciar zetin kan Calai thu kan rel theh thei lo nan, tampi kan rel thei a si a ti.\nLCF, Kuala Lumpur Ah Calai Seminar Tuah\non March 2, 2009 at 4:33 am\nLungawi a um nasa kan Chin Calai thansonak ah nan tuannak par ah ! Pathian in kan Chin Miphun le kan Calai in khaisang sinsin hram seh ! Cun,Leitlun hmunzakip ih a um mi kan Chin unau za pawl kan um nak cio in kan ti thei tawk in kan Miphun hrang ah tuan cio uh si.Lungawi…\nSalai Justin Thang.\non March 2, 2009 at 6:50 am\nKan Chin calai t’hansohnak ding ih nan seminar cu a lungawi um riai. Miphun a nun theinak dingah, t’awng t’hit’ha kan neih a t’ul. Cui t’awng cu a t’hat sinsin le rei a daih sinsin nak dingah Calai neih t’hat a t’ul.\n“Calai cu kan miphun ih meifar le hnuk (nun-nak) a si” ti hi cing keng ringring uh si.


Breaking News: Falam ah Covid19 Minaa 3 Karh - The Chin Times\nThe Chin Times > Thuthang > Chin News > Breaking News: Falam ah Covid19 Minaa 3 Karh\nTufang Myanmar ramsung boruak, Rampi hrilawk ding Ni a nai rero thlang ti lai ah, COVID19 in nasa zetin a nuai ciamco. Falam khawpi khalah kan dung tubaite ah Covid19 nat nei mi pakhat hmuh a si ih, tu khal a dang an karh bet thu theih tikah pawi kan ti zet a si.\nFalam khawpi sungih ummi siseh kiangkap khua pawl khal siseh thei tawkin ralring cio hram uh. Hmun tin ihsin mah le umnak ciar in thlacamnak thawn bawm cio uh si. Falam ah Covid19 nat nei an karh bet thu hi Falam General Hospital sibawi ih simmi Chinland Herald ih post mi a si.\nFalam ah COVID-19 Positive Minaa 3 an pung thu theih a si.\nOctober 17 zaan (tuizaan) ah Falam Siibawipi Dr. Tluang Cung Thang cun a Facebook ah a tarlangmi siih atu fangah Positive Minaa tiih zumhmangmi mi pakhat le Siizung Q ah mi pahnih an um hrit bet a si.\nDr. Tluang Cung Thang cun, “Falam ah 17, 10, 2020 ah COVID-19 confirmed mi minaa 4, zumhmang mi minaa 1 le Hospital Q ah mi 2 an um. Mipi pawl in thinphang luar tuk lo a ṭul. A ṭul loin a leng suak hlah uh. A leng nan suak le Mask bun uh. A leng in nan tlung veten nan kut kholh ringring uh. A burpin um hlah uh. Covid nat pianhmang nan nei a sile siizung ah theihternak in nei cih uh. Falam khawpi dam hramseh” ti’n a ngan a si.\nAtu fang Falam ah COVID-19 Positive Minaa 4 an um thlang a si.\nZuk: Dr. Tluang Cung Thang\nPrevious Article A Ruang Umlo In A Nulepa le A Tlawngkaipi Pawlin Ruak Suunnak An Nei\nNext Article Zuartu le Huikhawmtu – by Thawnga


I Cawng Uh - Chinland Today Media\nAugust 11, 2010 1:02 am·0 comments\n1 Korin. 10:23-11:1\nKhrih nun daan ka cawn vekin nannih khal in i cawng ve uh. – 1 Kor. 11:1\n– Saam 81-83\n– Rom 11:19-36\nKan dung zarh kar sungah nikhat cu kan sungte’n cabuai pakhat ih rawl ei tlangin kan to khawmlai ah kan fapa upabik in a naunu te in, a thiltuah daan ziangkim a cawn ringringmi a ngaih lo ih, “Ka thiltuah daan i cawng ringring hlawh aw,” a ti. A naunu in a u ih hnih daan, rawl ei daan ziangkim a cawn tikah a thin a hnaihnok. Kei le ka nupi cun, na nau nu hrangah zohtthim ding ttha hmuhnak le ciahneh theinak caan ttha na nei sawn si ti’n thazaang kan pek rero.\nKan fapa vek si loin, Paul cun midang pawl kha a nun daan cawng dingin a sawm (1Kor.11:1). Bung 10 sungah Korin khua zumtu pawl kha midang parah duhdawtnak dik nei ding le an zalennak hman suup awk thei ding thu a sim. Zumlotu in rawl-ei an sawm tikah duhtawk ih ei mai ding caan an nei ko (c.27). Asinan an eimi sa le rawl pawl cu mizuk hmai ih hlanmi a si ruangah zumtu pitling si hrih lo pawl ih hmuh le theih ah a ttha lomi, an tlukrilhnak ding a si ahcun an zalenank cu kham aw hngai seh a ti (c.28).\nPaul in Khrih ih nun daan a cawn vekin, amah ih nun daan cu mi dangin cawng ve dingah tha a pek. Paul cun amai’ hrang tthatnak ding lawng a hawl lo, midang tthatnak dingah Jesuh ih zohtthim tlak duhdawtnak, lungrualnak, cohlan awknak le midang hrangih pumpeknak nun pawl a cawng.\nCuvek in, kannih zumtu pawl tla Khrih ih zohtthim tlak nun kan neih asile raaltthazet le rin awzet in unau dang pawl hnenah, “Khrih ih nun daan kan cawn vekin keimai’ nun daan i cawng ve uh” kan ti ngam ding. –Marvin Williams\nBawipa lam in hmuh aw, ka tleunak midang tlet dingah,\nMidang pawl hrangih zohtthim tlak si thei dingah;\nNa nun daan hmu dingin bawm hngai aw,\nTleu mawi dingin ka nun ah um hram aw. -Neuer\nMi ih cawn tlak nun nei dingin Khrih ih nun cawng aw.


Pathian Hnattuan - Chinland Today Media\nJuly 7, 2009 3:52 am·0 comments\nHih hnattuan hi a ttuan theitu kan si ti ih phuan ngamnak kanmah lam ah zianghman a um lo. Kan ttuan theinak hmuahhmuah cu Pathian hnen ihsin a rami a si. -2Korin 3:5\n– Job 34-35\n– Tirhthlah 15:1-21\nPastor ka si lai ah mang ka man ttheumi cu Nipi zing ah thuthangttha sim dingih ka din tikah tokham ah zohman an um ttheu lo.\nKa mang let dingah Daniel (Dan. 2:1, 19) le a dang manglet thiam kawh an ttul lo. Ziang tinkim keimah parah a tthumaw timi ka zumnak ihsin a ra suak ttheumi mang a si. Mi ih thinlung laakzet in huham thawn thu ka sim thei lo ahcun ka mipi an hlo ttheh dingih ka kawhhran a cem ding tiah Pathian ih hnattuannak ihsin a rah dingmi parah ttuanvo nei in ka ruat aw sual ruangah a si.\n“Pathian in ttuan hngai seh ti in duhsakmi ttuan dingah ziang kan tuah ding?” (John 6:28) tiah an sut tikah Jesuh in, “Pathian in ttuan hngai seh ti ih an lo duhsakmi cu a thlahmi pa zum kha a si,” (c. 29) a ti. Nipi Tlawng ih zirhtu, mibur malte hruaitu, Pathian thusimtu kan si khal ah zumnak in ttuan ding kan si. Pathian ih hnattuan ttuan dingah ttuan daan hranpa dang a um cuang lo.\nKan ttuanvo cu in fialnak hmun poh ah rin-umzet in ttuan ding kha a si. A ra canglai dingmi cu Pathian kut ah ret ding. Jesuh in, “Keimah tel locun zianghman nan tuah theimi a um lo,” (John 15:5) a ti.\nKan hrangih Bawipa ih hnattuan cu a ttheh zo,\nJesuh in a nunnak a pek zo;\nPathian hrangih kan ttuannak cu a thok fang a si,\nKan tuahmi zianghman in a man pek theih a si lo.\nKhrih in Thinglamtah (Cross) parih a tuarnak cun\nA hrangih hnattuan ttha kan ttuan theinak dingah in thuam.


Thinphan umzet Russia Tank ciilnuai tuar lai - Falam Online Media\nThinphan umzet Russia Tank ciilnuai tuar lai\nUkraine, Kyiv khawpi lam pantu Russia tank pawl Lamlak ihsin ciilnuai an tuar lai, Drone vanzam thawn zuk mi video cu online ah thlah darh a si ih raldo thutheideuh pawl cun zukkhumcin Leitlun doawknak santhuanthu ih “Ambush” turubik a si ding tiah an sim.\n(Youtube Video – Tuksumdeuh ruangah nauhak zoh theih lo dingih tuahmi a si ih na zoh duh le na sign-in ṭul men thei)\n(Hinah Facebook ih tarsawngmi Video)\nTarlangmi video cu Ukraine armed forces ih thlah mi a si ih relh nak hmunhma remcanglo cingin Russia Tank an kap darh thei cu mipi an mangbang zet ih “ram le miphun hrang an ralṭhat zia hi” ti`n Ukraine ralkap pawl fak an hlawh zet.\nVideo minute 1 le second 15 hrawng ih a lang mi kahawknak cu fiangten kan zoh a si le Ukraine ralkap pakhat in an lam hoih ih kap tumtu tank pakhat cu hmun le hmun rorin rocket thawn a kap mi kan hmu thei. Abikin nunnak thaapin hmun le hmun rorin Russia tank kapngamtu Ukraine ralkap cu mipi in an fak hlei ce.\nVideo ih lang cin ah Russia tank le raldo mawṭaw tlarpi cu an darh thluh ih dunglam ih a tang hrih mi mawṭaw le tank pawl khal hmai an nor ngam lo.\nHih doawknak ah mi ziangzat an thi ti cu tarlang a si lo.\nTanglam ah Video pakhat zoh bet ………..\nTarlangmi video khal hi Kyiv khawpi pantu Russia ralkap pawl an si tiah tarlang a si ih ciilnuai tuar Russia ralkap mithi an tam hlei ah rank sang Russia ralbawi Col Andrei Zakharov a thi ve ti`n Ukraine media ah report a um.\n← Falam peng doawknak ah Ralhraang SAC rakap 3 thi\nCNDF in atakin mipi hrang an cangvainak langter →\nAfghanistan : Taliban ralhraang dotu ralkapbu in ramkulh 3 an la thei saal\nAugust 21, 2021 Ni Hnem Sung 0\nSendai Khua Saklam Van par ih “UFO” in JAPAN mipi a ti Mangbang\nISS hrang ah $23 million man Ek-inn Kuat Suak – NASA


Champions League Sungsuak Dinhmun Ih Record Ropi & Cephnep – Times Of Chinland\nChampions league sungsuak puai (round Of 16) vial ih record le cephnep pawl cu UEFA in hitin tarlangnak a nei.\nChampions League sungsuak puai lek tam hleice player pawl cu C.Ronaldo 30,Leo Messi 28, Casillas 27, Iniesta 25, Alves ,Zlatan Ibrahimovic ,Ramos ,Robben 23,Alonso, Evra ,Fabregas ,Lampard 21 ciar pawl an si.\nChampions league sungsuak puai vial ih sit goal tam hleice pawl cu Leo Messi goal 26, C.Ronaldo goal 23, Muller goal 12, Lewandowski , Benzema goal 9, Aguero ,Henry, Robben goal 8,Cavani ,Eto’o,Gomez,Zlatan , le Van Persie pawl in goal 6 ciar a si.\nChampions league sungsuak (Round of 16 ) Puai pakhat ih sit goal tam hleice pawl cu Leo Messi puai 1 ah goal 5( Barcelona 7-1 Liverkusen ), Maria Gomez puai 1 ah goal 4(Bayern Munich 7-0 Basel) tei pahnih an si.\nChampions league sungsuak puai pahnih komkhawm ih sit goal tambik cu Barcelona captain Leo Messi a si ih goal 6 a thun.Liverkusen thawn an puai hmaisa ah goal 5 le neta ah goal 1).\nChampions league sungsuak puai lek tam hleice club pawl cu Real Madrid puai 16,Barcelona ,Bayern Munich puai 15, Arsenal puai 14, Chelsea puai 13, an United ,Porto puai 11, AC Milan ,Juventus le Lyon in puai 10 ciar pawl a si.\nChapions league sungsuak puai dinhmun ah League dinhmun thawn sungsuak lek tam hleice pawl cu England puai 55, Spain puai 50, Italy puai 38,Germany puai 36 le France puai 25 pawl an si.\nChampions league sungsuak puai dinhmun ih club phunphun thawh tam hleice league pawl cu Spain club 10,England club 7,Germany club 7,France le Italy club 6 pawl an si.\nChampions league sungsuak puai dinhmun ah komkhawm ih nehnak cotam hleice pawl cu Barcelona vei 13, Bayern Munich vei 11 ,Real Madrid vei 9, Chelsea vei 8, Juventus ,Man United vei 7 veve,Liverpool vei 6,Arsenalle AC Milan vei 5 veve pawl an si.\nChampions league sungsuak puai dinhmun ih nehnak cotam hleice pawl cu Barcelona vei 20,Real Madrid vei 16,Bayern Munich 15,Arsenal 11,Juvnetus 10,Man United le Liverpool vei 9 veve pawl an si.\nChampions league sungsuak puai dinhmun ih sit goal tam club pawl cu Bayern Munich goal 74, Barcelona goal 69, Real Madrid goal 54 Arsenal le Chelsea goal 34 pawl an si.\nChampions league sungsuak puai dinhmun puai khat ih nehnak co nasa hleice pawl cu Bayern Munich 7-0 Basel ,Bayern Munich 7-0 Shakhtar ,Man City 7-0 Schalke ,Bayern Munich 7-1 Sorting le Barcelona 7-1 Liverkusen pawl an si.\nChampions league sungsuak puai dinhmun ah komkhawm ih nehnak cotam hleice pawl cu Bayern Munich 12-1 Sporting( 5-0,7-1), Lyon 10-2 Bremen ( 3-0,7-2 ),Barcelona 10-2 Liverkusen ( 3-1,7-1 ),Bayern Munich 10-2 Arsenal ( 5-1,5-1),Man City 10-2 Schalke (3-2,7-0) pawl an si.\nChampions league sungsuak dinhmun ih come back ropibik an timi cu PSG 4-0 Barcelona ,Barcelona 6-1 PSG puai a si.


PM Hun Sen in Min Aung Hlaing cozah cu “Caw” thawn a tahṭhim - Falam Online Media\nPM Hun Sen in Min Aung Hlaing cozah cu “Caw” thawn a tahṭhim\nHruaitu dinhmun in atufang ASEAN pawlkom kaihruaitu Cambodia PM Hun Sen cun Myanmar ukhruainak latu SAC ralhraang cu “Caw” thawn a tahṭhim ih “Caw a feh lo cun a hnukmi ‘Leng’ amahten a feh thei lo” a ti.\nKawlram remdaihnak hrang ASEAN khawkhanmi thlunduhlotu SAC ralhraang par ah a beidong zo thu a rel mi a si ih, PM Hun Sen cun February 16 ih ramsung Lilawn thar onpuai caan a hmang ṭum ah a relsuak mi a si tiah Cambodia hrambun RFA zungṭhen pakhat in a tarlang.\nCambodia PM Hun Sen cu Min Aung Hlaing in Kawlram ukhruai thuneihnak a la hnu, ramdang hruaitu pakhat dinhmun in SAC ralhraang tong hmasabiktu a si ih, Min Aung Hlaing thawn an tongaw ṭum ah ramsung remdaihnak hrang hmalaknak nei dingin le ASEAN thusuah thlun dingin SAC ralhraang hnen ah forhfialnak a nei.\nPM Hun Sen cun ASEAN thusuah thlun dingin Min Aung Hlaing in i tiamkam tiah a rak rel dah nan, thla 1 pumhlum rei hnu khalah ramsung thlengdanglam awknak zianghman hmuh ding a um lo ruangah SAC ralhraang par ah a beidong zo thu a rel ih “SAC in thlengdanglamawk a tum lo cun midang khalin ngaih sak nak ding san a um hran lo” a ti.\nHitiih, Cambodia PM Hun Sen in SAC cozah par ih a hmuh dan a thleng nak san cu amah thinlungtak siloin ASEAN sungtel hruaitu pawl ih nor nak ruangah a si thei tiah kan ram boruak thlirtu mithiam ṭhenkhat cun an rel a si.\nASEAN sungtel rampi hruaitu tamsawn duhdan vekin SAC ralhraang cu ASEAN meeting kai khap an si ih, February 16 ih ASEAN hruaitu meeting khalah MAH le a milai pawl an sawm tel lo tiah theih a si.\nAsinan, atu ah, leitlun mipi mithmai zohin le a hnaṭuanpi pawl nornak zaar ah PM Hun Sen cun annual ASEAN foreign ministers meeting ah SAC ralhraang a sawm tel lo tiah theih a si.\n#Myanmar junta chief Min Aung Hlaing asks #Cambodian Prime Minister Hun Sen to be his “Godbrother” during a controversial visit aimed at bringing the strife-torn country back into the ASEAN. #MyanmarMilitaryTerrorists #WhatsHappeningInMyanmar #SaveMyanmarhttps://t.co/9USsYjG73w\n— UCA News (@UCANews) January 10, 2022\n← Fala cuh aw in Palikbawi pakhat Naam thawn dawt that\nSagaing doawknak ah PDF mino 10 hnak ih mal lo Nunnak Liam →\nKutdawh nauhak Bawmnak pek lo dingin Mandalay Siipin in Tlangthannak nei\nRalhraang pawl cangvaihdan a luarkaituk ruangah tuizaan ah Doawknak a suak thei\nShan ralkap cu ralhraang SAC ralkap thawn an dang aw lo tiah soisel hlawh


Nehnak Pathian - Chinland Today Media\nJanuary 22, 2009 5:43 am·0 comments\nTthat lonak in lo neh hlah seh; tthat lonak kha tthatnak in neh sawn aw. –Rom 12:21\n– Suahlannak 4-6\n– Matthai 14:22-36\nGreek thuanthu sungah Nike cu raalnehnak pathian nu a si. Nike cun Olympia pathian pawl lam ttang in mi cakzet Titan pawl a do ih a neh. Cutiin Nike cu nehnak hminsinnak ah a ra cang. Nike ih huham cu raaldo ih nehnak lawng si loin lehnak lam ih zuam aw mi pawl ih biakmi pathian nu (goddess) ah a ra cang. Leh zuamnak ah nehtu si an duh ruangah Rom pawl in biak dingah an laak ih Latin ttong in Victoria tiah hmin an pek.\nGreco Roman sanlai ah Paul in thu a zirhnak ah raal nehnak thu hi a sunsakzet. Curuangah Christian zumnak thutak thu a simnak ah a ngaitu pawl ih theih thei ding ttongfang hmangin a sim. A cakuat sungah Khrih cu raaldo neh ding a feh reromi raalkap pawl hruaitu vekin a tarlang (2 Kor. 2:14-17) ih Christian nun cu khuahlanlai olympic leh zuam awknak tel dingin training neihnak thawn a tahtthim (1 Kor. 9:24-27).\nPaul in hih ttongfang cu kan do reromi le in ti naatu raal nehnak dingah a hmang. “Tthat lonak kha tthatnak in neh sawn aw” (Rom 12:21). Tthat lonak ih an tuahmi cu tthatnak in lehrul ding ti a sim duhsannak a si thei. Ziang a va si khal le duhdawtnak lungput cu mahte in umter theimi a si lo. Asinan Khrih lawngah Pathian ih cahnak huham kan nei. Jesuh Khrih cu nehtu Pathian ngaingai a si.\nHarsatnak ihsin nehnak a ra,\nKrhih ihsin raal nehnak kan co;\nA ke hram ah na phurrit pawl rak tthum aw,\nA nuamzetmi sunglam daihnak hi co aw.\nA lamttang in raal kan do tikah Pathian in nehnak in pe ding.


Thuthang Archives - Chinland Today Media\nHnamdang tong ihsin letcawp mi silo, Pathian hnen ihsi don mi, mai irawmsuak rori ih suahmi le phuah mi Thangthat le hlanawknak hla (praise and worship) album pahnihnak tuah dingin hla pawl an khawl thok rero zo tiin thu kan dong. Thangthat Album a veikhatnak ih hla pawl hi Leitlun ramtin um Chin mi pawl ih sak duhmi siin Pathian […]\nby CT Media ·\tFebruary 15, 2018 ·\nUS, Florida khawpiih Parkland ih tlawng ah tlawngta pakhat in February 14, siimlam 3:00 hrawngah tlawngtapawl meithal thawn a kap ih mi 17 pawl a kap that. A kap tupa tiih an theih mi cu palik pawl in an kai cih. Tlawngta pawl kapthattu hi kum 19 mi Nikolaus Cruz tiih theihmi a siih hi tlawng ih kai mi asi. […]\nUS Mipi Santhuanthu Ih Kahthahawknak Rapthlakbik 10 Pawl Salai V Bawi Lian US rampi in mahte meithal nei thei ding tiih daan a neih ruangah kum 1949 hnu lamah rapthlak zet ih kahawknak vei 30 lenglo a thleng. Cumi lakih vei 19 pawl hi kan dung kum, kum 10 sungte ih thleng mi an si. A rapthlakbik pahra pawl a […]\nFalam puaipi hrang ih hlapi, “FALAM” hla ih hminsin a simi nikhat sungih Chin hla zohtu tambik cu Fred ih hlathar asimi ‘I Duh Lai Pei Maw?’ tiin in a lan men thei! Falam Ruun Inn tlun kum ih puaipi hla a simi “Falam” timi kha nikhat sungah a zohtu mi 20K kimin Like 500 le Shared 500 tluk a […]\nAvei 70 nak Chin Phunpi Ni ah FECYF in Falam Idol hlasak zuamawknak nei ding kan si ruangah hlasak zuamawknak ah a paihpiah telve cio ding ah kan lo sawm a si. Zuamawknak ah miphum, biaknak thleidang lo in zuam a theih ih, hla zuamding mi khal ah mai duhmi/ mai tuizawng hla thawn a teek um loin zuam theih […]\nby CT Media ·\tFebruary 10, 2018 ·\nChinaram Macau ih Chinmi pawl cun an hrangih a vei 1nak Chin National Day cu Febuary 11, 2018 sun, Kampek Comunity Centre ah sunhnu 1pm in 5pm tiang an hman tum thu theih a si. Kum 2012 hrawngah kan Chinmi mipahra hman kim lo cu Macau ah hnațuan in an rak thleng. Kum 2014 ihsin mi an rung hnih thum […]\nSalai V Bawi Lian Falam khawpi hrangih in ding Laiva tidai laknak ṭuantu pawl cun, ṭuan dingih an ti dan vek ih an ṭuan lo. Mipi lam ihsi lungawilonak le thuhla suhfiangnak a um ruangah CRCDF pawl ih tawlrelnak in simfiangnak cu February 4 ah an nei. Kum 30 sung zohfelnak tuahtu ding le tidai laknak ihṭuanvo latu cu Authenti […]\nFalam peng ih um mi Laiva Tidai laknak hrang tuah rero lai mi ah Hakha Khuanu/pa pawl cun Hakha khawpi hrang pe ve dingin an dil ve tiah thu kan dong. An dilnak cu VP2 cun tahfelnaknei hmaisa dingin a rak sim ti khal in thu kan thei. Laiva Tiva cu Falam khawpi hrang ding Myanmar rampi President ih sumpai rikhiahnak […]\nTaiwan ah a natlam 6.4 cun tuizing khawvang hlan te ah an ram nisuahnak lam tivapi kap ah a hnin ih tui thuthang ngan a sitiang ahcun mi 2 in annunnak an liam phah zo ih hliamhma ngahtu mi 202 an um. An khawpi Hualien ih khualthlennak hotel sangpi pawl le sizung pawl khal an kak. Meisa le tidai ngahlo […]\nFalam District, Tedim peng, Mualbem khua le lei dawh khua karlak ah daan lo ih ramsung a luttu Bengali (tiih zummi) mi 4 le bike in a phurtu 2 pawl cu January 30 zan ah an kaingah ih palik kut sungah an thlen ter zo tiin the Chinland Herald Daily News cun a tarlang. Hi Bengali tiih zummi pawl phurtu […]


Rev. Dr. Stephen Hre Kio ih mipi hnen thazaang peknak cakuat ropi | Falam Online Media\nJuly 22, 2021 Ni Hnem Sung\t0 Comments\nKawlram sung siseh, ramleng siseh, tulai caan ih kan tuardan cu mangbangza a si ih, thinharnak thawn a khat. Ramsung ramleng Laimi kan zatein Covid 19 ruangah a nami kan tam ih in thihsantu khal an tam.\nKawlram ah Cozah thuneihnak a longtu ralkap pawl in harsatnak tampi ram pumpi sungah an thlenter. Mihrek cu an nunnak a liam, mi hrek cu mai` inn hman ih um ngam loin hramlak ah ruahsur le ciarbek, fikfa le caangvat lakah nan um, nan relh ti kan thei. Ral pahnih kar ah a nungtu kan duhdawtmi pawl nan hrangah kan thin a na hleice.\nLaimi tampi Covid 19 in kan thi. Ka theihnak ah Kawlram ah Laimi Pastor le Evangelist 80 hrawngin in thihsan zo ti ka thei. Abikin kan Baptist Kawhhran sungih rinsan bikmi pawl lakih pathum: Falam Baptist Association (FBA) General Secretary Rev. Vai Lian Zul, FBA Vice President Rev. Tlei Thuan, CBANA Chindwin Valley Mission Director Rev. Lian Ci, in thlanmual in liamsan cu a poi hlei ce.Kan thin a na ih kan thla a ṭem.\nLeitlun khuazakip ih Laimi pohpoh kan thin a na ih kan riah a sia. A tuarzia kan thiam cio lo. Cule USA ahcun vaccines sii in dawt ih hnangam deuh kan si hmang, kan ti nain Covid natnak a thar (Delta variant) timi a thleng lala. Ziang kan bang ding ti kan thei ngaingai lo. Hi natsiava (pulnat) hi ziangcan a feh hrih ding ti khal kan thei lo.\nHibangtuk caan ahhin khawruahnak a phunphun kan nei ṭheu. Kan sual ruangah Pathian in in hrem a si pei maw? Pathian in hi bangtuk natnak le harsatnak hi a kham thei lo maw? Thla kan cam rero nain damnak le daihnak a um cuang lo, Pathian in kan thlacamnak a thei lo a si pei maw? tipawl thu a phunphun kan ruat.\nSaam Hlabu ngantu bangin, “Maw Bawipa, bomnak dil in ka lo ko. Zingtinte na hnenah thla ka cam. Maw Bawipa, ziangah so i hnon? Ziangah so ka hnen ihsin na relh?” kan ti caan a um men ding. Hi bangtuk caan ahhin beidong a olte, Kanmah lakah khat le khat mawhthlukawk khal a olte.\nCubangtuk in thu kan ruat ih thu kan suh tikah, Pathian hmaiah kan mawh, tinak a um lo. Minung daan a si ko. Cubangtuk khuaruattu le thusut theitu kan si hi kan thin a bangtertu a si phah nain, milai kan sunlawinak le ziangdang hnakih kan hleicetnak khal a si ve. Saduhthahmi kan neih ruangah a si ih, famkimnak hmun thleng sehla ti kan hngakhlap ruangah khal a si. Pathian mawhthluk lo ding le Pathian kan huat lo ding kha a thupimi cu a si.\n“I duhtu le ka rualpi ṭha bik khal na tlanter ṭheh ih ka rualpi neihsun cu khawthim lawng hi a si” kan ti caan tla um hman sehla, zumtu Khristian cun ruahsannak kan nei ringring ko. Ziangahtile sualnak le Satan, natnak le thihnak nehtu thosal Bawipa Jesuh Khrih, a nungmi Bawi, kan neih ruangah a si. In thihsantu kan unau pawl hi zumtu an si ih an hrangah kan Bawipa Jesuh in hmun ṭha remciami an hrangah a ret ko, ti kan thei fiang.\nNomnak le daihnak hmun, Bawipai` ṭangnem ah an thleng ti khal kan thei fiang fawn. A damlaimi kannih khal hi kan caan a thlen cun an hnenah kan thleng ve ding, ti kan thei fiang fawn. Curuangah kannih Khrih zumtu cu ruahsannak kan nei ih khawvelmi bangin riahsia le lungdong ding kan si lo.\nHibangtuk caan har le mangbangza caan kan thlen ih kan tontehmi hi, kan Bawipa thawn kan fehtlang ahcun, kan hrangah a selam hnakin a ṭhalam ah a cang thei a si. Israelmi pawl kum 40 Izipt ramah sal an si ih tlunah kum 40 sung thlaler ramṭhing ih an vahvaih kha a lak a si lo, ti kan zum.\nJosef tla a ule pawl in an zuar ih Izipt ah hnen-um in a um ih thong ih a tlak khal kha a lak a si lo, ti kan thei. Paul tla voi tampi thong a tla ih harsatnak siarcawklo a tong, a dam theilomi natnak khal a nei. Asinan a phunzai lo, “Ka ṭawnṭaih caan hi ka cah laitak a si” a ti. Tuih kan tontehmi natnak le harsatnak ropi caan hi kan lon hnuah cun, dungher ih kan zohsal tikah, Pathian thawn kan naihawk bik caan a si, kan ti leh thei men.\nKawlram natnak le harsatnak nan tuarmi hin deem deuh le luat deuh dingah a phunphun in hilam in kan tawlrel rero. USA cozah siseh, ramdang cozah siseh, bawmtu ṭha si dingah a phunphun in thu in siseh, cakuat siseh, kan tawlrel rero. Nan hrangah Laimi upa tampi in caan tampi le tikcu tampi hmang in an ṭang a si.\nCuruangah falenau pawl, thinsau tein le beidonglo tein hmailam feh dingah kan ṭang sinsin cio pei. Pakhat le pakhat thla kan camsakaw cio pei. Natnak lakah ralrin thiam kan zuam cio pei. Ralhraang lakah ruahsannak tumpi thawn nun kan tum sinsin pei. A netnak ih thuneitu cu milai an si lo, Bawipa kan Pathian a si, ti kha hngilh hlah uhsi.\n“Leilung tlun hmuahhmuah ih thuṭhentu cun dingthluk lairelnak thawn thu a ṭhen lo ding maw si” tihi kan Baibal ih dinpimi a si. Amai` tikcu caan ah kan thlacamnak hi a kimter leh ko ding. A kim tik ahcun kanmah duh caan ah kim sehla kan timi hnakin a famkim deuh ngaingai sawn leh ding. Kan Pathian in Amah ram kautertu ding le Amai` hmin thantertu ding ih in hrilmi Laimi pawl ih kan tuarmi le kan tontehmi hi a lak cu a si hrimhrim lo ding, tin zumnak thawn ka cakuat ka netter.\nDuhdawtnak le nan hrang thlacam phah in,\nRev. Stephen Hre Kio, Ph. D.,\n← Falam : July 21 ih nat check pawl lakah Positive an um lo\nFalam peng khua ṭhenkhat ah SAC ralhraang nasaten cangvai →


“Chin Today” Zarhtin Thuthang Ram (4) Ah Hard Copy In Kan Suah - Chinland Today Media\nApril 29, 2010 2:07 pm·3 comments\nCT Calai tawlreltupawl, correspondent le thurawn upapawl ih lungkimnak vekin ‘Chinland Today’ cu “Chin Today” tiah kan thleng. Himi thleng ding thu ah CT palaipawl cun thurelkhawmnak vei tamzet an nei. Aneitabikah, Chin Today tiah mitamsawn lungkimnak vekin thlengfel a si.\nKan thlengnak sanbik pakhat cu Chinland (land) timi cafang a sau ih, a sullam a fiak sawn ruangah Chin timi (khaikhawmtu) ah kan lungkim sawn. Chinland timi tongfang cun “Chin ram, thlawh-lai lohma lam a khihhmuh ih Chin timi cun Chin mipi, Chin miphun, fimthiamnak Calai, nunphung le Chin mipi pawlih dinhmun a khihhmuh sawn ruangah Chin+land ti hnakcun Chin timi ah a khaikhawm kimcang sawn ruang ih kan thlengnak san khal a si.\nHimi thuthawn pehparaw in mipi hnenah thurawnnak le caan kan lo pek thiamlo nak parah ngaithiam kan lo dil. Cun, Chin Today Zarhtin Thuthangca hi ram li USA, Australia, Malaysia le India ram pawlah vei (4) lenglo kan suah zo.\nA rei hlanah Canada, Norway le Denmark ram pawl ah suah ding in tumtahnak kan nei bet. CT ngainaatupawl le kan CT Zarhtin thuthangca in leksaktupawl hnenah le catbang lo’h website in lengtupawl hnenah lungawinak tampi kan nei.\nWebsite khalah “Chin Today” tin a reihlanah kan thleng ding. Kan Chin mipi hrang calai thansohnak hnatuantu kan rualpi Sur Bung Tlang thuthang hotupawl le Falam Times hotupawl ih thuthang in hlawmnak thawn khawmual kip ih kan Chin mipi pawlin olsamten’ thuthangca le theihternak thu a phunphun an siar thei ih SBT & FT pawl hnenah lungawinak kaa ih simcaklo kan nei.\nCT Hard Copy ih ca a suahnak kum (5) lenglo a ti thlang ih kan dunglam kum ahcun New Delhi ah nasa zetin kan suahih Mizoram khalah kan suah bet thotho.\nRam leng umpawl hrangah Online ah siar thei ding in (group mail) pawlah kan rak hlah bet. Atu ahcun fala tlangval cangan thiam pawl ih sumtualrawn ah an tuah ih nitin CT website ah lengtu kan neih phah nak khal a si.\nCT Cahlap ih suahmi Weekly News (Zarhtin Thuthangca) hi, USA ah $ 2, Malaysia ah Rm 1, Australia ah $ 2, India ah Rs-10/- tiin kan zuar. Atu ih Zarhtin Thuthangca ih kan Chief Editor cu Salai Biak Chhawn a si.\nHimi Cahlap man kan dawn summi sumpai thawn mirethei harsapawl bawm kan tum ih a tu ah a vei (5)nak ca kan suahnak ding a kim thlang. New Delhi ih kan suahmi copy 150 lenglo in bawmtupawl hnen khalah lungawinak tampi kan nei.\nCung Hlum Mang Bawi umpinak le lungkimpinak thawn copy tam sin suah le zem kan tum ih nan umnak hmun ih an lo zorh tikah lungawi soparten’ in rak leisak dingah zangfah kan lo dil. Cun, CT pehtlaihnak chinlandtoday@yahoo.com/www.chilandtoday.info ah thurawn le nan duhzawng ih ke kan kar sinsin theinak ding ah comment le cakuat in kuat thei a si.\n(Lairam) Ka Fa Le Tuni Inn In An suak\nUNHCR Thawn Pehpar In Mipi Theihtulmi\non April 30, 2010 at 2:58 pm\nTha ka ti khawp mai, nan rak tuah zo ti ka thei lovi keimah cu remcangah comment nakah ka ngan leh ding ka rak ti rero. Ram hran hran ih nan suah khal len a design cu bangaw theh thei se la a duh um zet(ca hram cu bangaw theh dingah ka ruat cia)a hmin lawng bangaw ih a sung thu le cover design a bangawk loh cun a CT lo deuh.\nPaper publish Aus $ 2 ih (ca hlap) nan zuar mi hi cu a man khung ka ti deuh, ziangah ti len ram changkangah cun paper man a awl si, mahin printer nei cia fawn si cun sum cem ding a um lem lo. Dawrah print hmanin paper khatah cent 5 or 10 a siih mai tuah a si cun senso a tam ka zum loih business hrangih CT hi tuah nan si khal ka zum lem lo. Kala(Vai) le Chiness pawl khi zauh hnik uh lam zin sirih an Magazine free ih an zem mi khi colour print lawng lawng page 50 lenglo a siih a free in an cem men si. Sponsor an nei tha deuh maw cu thei hlah.\nCT hi mi dangin an rak siar ve kha kan duh bik mi cu a si ka zum ruangih hun rel mi ka si. Hnam dang mi free ih magazine zem pawl ka sut mi pawl in sim dan cu limit neiin an print ih cu cu an zem men theu, man mal tei an zuar len cu an khawng mal fawn ih an print cia a hlei lak men. Asinan, ca lai duh dawttu ngai ngai hrangah cun Aus $2 ih lei cu a naa cuang ve lo.\nDaniel Bawi Lian Sang says:\non August 26, 2010 at 1:10 pm\nChin to day hi online in siar ve kha ka duh ih, ziang fah nak te in hi mi emial ah in kuat thei pei maw.\nKa Lung aw.\nSaithantluang Tuallawt says:\non September 8, 2010 at 6:54 pm\nDaniel Bawi lian sang hi Pu Tuanling (Delhi to Norway) fapa na si maw? Zangfah ten….???


Evan.Lar Boih Ih Thawng Tlak Ding Kum Ṭhumsak A Si Ruangah Lamzin Zawh Tum – Vapual Auaw\nAugust 19, 2020 vapual auaw Chin Thuthang 0\nKum kim lo nunau pahnih sualpitu thubuai ruangah kum 43 sung thawngtla dingin kalaymyo thuṭhennak zung in hremnak a rak pekmi Evan.Lar Boih cu ramṭhen thuṭhennak zung in kum 17 sung lawng thawngtla dingin an ṭhumsak ruangah Kalaymyo ih nunau pawlkom le inntek lam lungawi loin lamzawhnak an nei tum thu theih a si.\nEvan.Lar Boih cun Falam peng ihsin Letpanchaung ih an inn ah tlawng kai in um kum 15 nute cu 2015 kum ah a rak sualpi hmaisa ti a si ih kum 14 nute cu 2018 kum ah a sualpi tiin nunau lam cun 2018 kum ah thubuai an rak thehlut. Thubuai thawn pehpar aw in Evan.Lar Boih cu Kalaymyo thuṭhennak zung in 2019, January 16 ah kum 43 sung thawngtla dingin hremnak a rak pe.\nKum kim lo nunau pakhat a sualpi ruangah kum 20 ,a dang kum kim lo nunau a sualpi bet ruangah kum 20 le kum kim lo nunau a puakcop le hrem ruangah kum 3 tiin hremnak rak pekmi a si. Kalaymyo thuṭhennak zung in hremnak a pekmi thawn pehpar aw in ramṭhen thuṭhennak zung ah hremnak ṭhumsak dingin dilnak an theh lut cu kum 26 rori ṭhumsak le kum 17 sung lawng thawngtla dingin an remsak ih nunau lam le kalaymyo nunau pawlkom pawl lungkim loin lam an zawh tumnak a si. ( Upper Chindwin Youth Network )\nMyohla Ih Zeng Nat Nei Pitar Sualpitu Cu Thi Dingin A Tlun Thu Relcat A Si


Malaysia hrang Australia ih hnatuan a harsa sinsin: - Chinland Today Media\nFebruary 17, 2010 2:44 am·0 comments\nHimi thuhla hi kan dung September 01, 2007 ihsin hmuitinmi a si zo ih, 2008 sungah economy tlaksiatnak ruangah zamrangzet in fehpi duhnak a um a si tiah a sim bet. Australia cun siizung (siibawi lenurse), engineering le mining (lungmeihawl laknak) lam ih mithiam (highly skilled worker) hrangah lawng hnatuannak visa pek a tum thlang ih, 2010 sungah Malaysia ihsin hnatuan ih luh a tumtu (applicant) mi 20,000 hnen khalah ‘fee’ an kuan cia mi pawl tla khirh saal (return) an si ding ti a si.\nAustralia acozah thuneitu pawl cun an ram ih hnatuan tampi cu a ram mi pawl hrangih humhim an duh thu le, Australia ram ih mino pawl zirhtu hnatuannak ih kaihruai theitu) vial ramdangmi hman a tum thu a sim. Hibangtukin 2008 ihsin Singapore cun economy ih tlaksiatnak a tong ruangah an ram ih Malaysia rammi 100,000 hrawng cu a kuat tlung ringring zo. – The Star\nHruaitu Thuthang dang siarbet\nMawtaw mawngtu hrang cawhkuannak tam ding: Malaysia\nThla khat sungah Iran mi 34 kai:\nMalaysia acozah in ramdangmi hnatuantu a ko saal:\nCabu nei lo hnatuantu kaih vivo tum: Malaysia\nMalaysia in kum 10,000 ih upa milai ruh hmusuak:\nAustralia in Kawlram hrang bomnak tuah tum:\nMai’ uico zoh thei lotu kaih a si:\nMisual dawitu palik pathum an thi:\nNauhak pasarih kap that pang:\nIran in missile pahnih tuah suak:


Sagaing region Sungah Case Titawp Dingin Dil 300 Tlun Um – Thechinlandtoday\nSagaing region Sungah Case Titawp Dingin Dil 300 Tlun Um\nadmin August 15, 2021 Leave a Comment on Sagaing region Sungah Case Titawp Dingin Dil 300 Tlun Um\nSagaing region sung, township 37, police station-ih tukum January thla ih sin thubuai an theh luh mi leh cu mi thu thawn pehparin an case titawp dingin leh ngaihtthiamnak dil ih thu neitute hnen ih an thlen mi zat cu August ni 13 tiang ah khan mi 300 tlun an um zo tiah theih a si.\nThureltu pawl lakih pakhata Magistrate pakhat cun, “Tun lai politics boruak ruangih thil dang dang ih tel leh thubuai nei pawl cun a tel ve nak san pawl leh a tum mi ca ih ngan in, thubuai lakih sin ngaithiam ih titawp dingin dilnak pawl an rawn dil bik a si,” tiin VOM media sim a si.\nDistrict administration council pawl member pakhat khalin,”Hi vek ih dilnak rawn theh lut pawl hi mah leh bulpak rori an si rualin, nu leh paten an aiawh ih rawn dilsak khal an um. Hrekkhat cu Pa bik a relh ruangah an nupi in run dilsak mi khal an um, Thil danglam deuh mi cu Nupa ih tlan/ relh an fate rori ra ih run dilsak mi pawl an si tiin a sim cih.\nHi vek ih dilnak theh luh mi pawl cu thu reltute lam in an zoh fiang ding ih, thubuai ih sin fihlim thei dingin kaihhruainak, dan leh thupek kengkawhtu pawl thawn zoh tlang ih, an thuhla relsak an si ding tiah theih a si.\nChindwin sak lam township 4-ah Tekin MPT Tower a den ruangah, phone hman thei lo →\n← Nihin Mindat Kahdohnak ah SAC Ralhrang 20 Leng an Thi


Mi lakih kan rellang dah lo dingmi kan bulpak thuthup (7) - IHBURLEN\nSeptember 14, 2021 admin CAHRAM 0\n1. Mah ih thuthup le mi ih thuthup:\nRualpi thawn kan tititlang caan ah kan karlak thu le hlawknak ummi pawl lawng rel ding a si. Cuti si loin midang siatnak va rel ciamco khi hrial tum hramhram ding. Mi pakhatin kan hnenah a thuthup a phuansuahmi khal midang hnenah va tlangthansak lo ding. Rinsan zetih mi ih thuthup in simmi cu kanmai’ thuthup vekin kilkhawisak ding kha kan ṭuanvo a si ve. Cun, kanmai’ bulpak nun thuthup khal a ṭul lo tiangtiang va rellangawk ciamco a ṭha lo.\n2. Mai’ neihsiah:\nMi ṭhenkhat cu mai’ neihsiah inn le lo, motor le sumpai, sui le ngun tivek midang hnenah rel nuam an ti. Hihi tluangkhawnnak phun khat a si ih a rak ngaitu hrang khalah hlawknak a um lemlo. Khatlam ah ruk le siatsuah theimi thilri an si tla cun kanmah le kanmah dinhmun derthawng zetah kan retaw tinak tluk a si.\nHna pakhatkhat kan ṭuan tikah kan sumpai hailuhmi hi kanmai’ innsungsang bak loin thei hlah hai sehla a ṭha bik. Cuti si loin mi tinkim va sim ciamco khi uanawknak a si hleiah mi in in hnahsik thei fawn. Hihi thuthup pakhatih kan kilkhawi dingmi a si.\n4. Mai’ tumtahmi:\nMai’ ṭuansuah ih hlawhtlinnak kan hmuh khi kan diriam cio ko. Asinan hmailam kan tumtahmi lawngte rel hrih lo a ṭhatnak lai a um. Kan tumtah vekin zianghman a thlen lo tikah mi ih nautat kan hlawh thei. Cu lo khalah kan tumtah thupmi mi in in theih tikah kanmah hnakin an rak tuah hmaisa thei lala.\n5. Mai thil tuah ṭhatmi:\nTulai san ahcun zianghman a thuptei’ kan tuahmi a um nawn lo ti sehla a sual lo ding. Social media ah harsa kan bommi, thil ṭha tuah ih kan ruahawkmi zaten kan pholang thluh. Thil ṭha tuah cu a sual lo. Asinan mi damlo kan veh ih kan post, mi harsa kan bawm ih kan post awk hin kan zukpi mi hrangah a nuam lo zet. Post awk tengteng lo khalah mi lakah ‘cumi khami ka tuah, ka bawm’ tiih tlangau khi a puarthau hna thotho a si.\n6. Mai uarzawng thil:\nMai uarzawng thil ti tikah lehpannak lam, sumdawnnak le politics thu tivek kanmai’ tuizawng khi a caan ahcun kaa thaw zetih kan rel ringring a ṭul lemlo. Kan uarzawng thil rak uar ve lotu hrangah ngai a nuam lo zet timi kan theihsak a ṭha. Hi khal hi thuthup cu a si ciamco lo nan, cintawk kan thiam a ṭul thotho.\n7. Mai’ innsang buainak:\nInnsang tin hin mah le phutawk buainak kan nei cio. Cumi cu kiang le kap venghnen le rualpiza lakih rel ciamco a ṭul lo. Mah le mah mualphohawk le taw hlipawk tluk a si ih a ṭha lo zet. Damlo thu ahcun sibawi hnenah rellang ding a si ko. Innsang harsatnak khal kan komngaih bik rualpi ṭha hnenah ruahnak dil phah ih rel cu a poi lo. Mikip hnenih rel lawngte a ṭha lo.


Zomi Federal Union in hmailam Kekar danding Mipi sim thei - Falam Online Media\nZomi Federal Union in hmailam Kekar danding Mipi sim thei\nApril 29, 2021 Ni Hnem Sung\t0 Comments\nZomi Federal Union cun 2021, April 29 ni khen mi ca suah in hmailam Kekar tum dan mipi hnen ah simtheinak an nei.\nTheihternak ca suahmi ahcun “Zomi Federal Union cun theihternak kan suah cia mi bangin hnget zetin dingin hmalaknak kan nei rero.”\n“Zomi Federal Union hmuitinmi hluhsuahthei dingin Committee Representing Chin State Hluttaw – CRCH siseh, Interim Chin National Consultative Council – ICNCC siseh, Ministry of Defense – MOD, National Unity Government – NUG thawn khal hmasabiknak hmuhton thureltlangnak kan nei zo.”\n“Mipi ih kan beiseibikmi Federal Democracy hrambun rampi dinsuahthei dingin kan unau tlangparmi pawlkom thawn ṭuan tlangin hmailam khalah hmalaknak kan nei vivo ding a si” tiah mipi theihternak ca an suah.\nZomi Federal Union cu Tonzang, Tedim, Kalaymyo mino hruaitu tongkhawmaw in 2021, March 30 ih dinsuahmi pawlkom a si ih, tumtah hmuitinmi cu\n1. Ralkap ukhruainak titawp ding….\n2. Daan loih kaihkhih tuar rampi hruaitu le kaihkhih tuar tlangpar mipi luat nak ding….\n3. 2008 Daanhrampi ṭhiatbal in Federal Democracy hrambunmi ukhruainak tisuak ding, hram bun hnget ding…\n4. Zomi thawn pehparin mipi pianvo humhim in ukhruainak hrang hmalak ding….\n5. CRPH thawn Federal Democracy hrang hmalaknak neitu tlangpar hriamhrei keng pawl thawn kutzakai in Federal Democracy hrambunmi ram le ralkap cangsuak theiding hrang thatho zetin hmalaknak nei vivo ding …. tipawl an si.\n← Chin Arsi Tleu pakhat Dairial cang ta\nApril 29 : CDF – Mindat le SAC Ralkap karlak thurel cipciar →\nChinram hriamkaibu ṭangrual pawl le SAC ralkap doawknak ah ralhraang lam tuar na\nCM Pu Salai Lian Luai cu a Inn suahsan dingin Thupek a si zo


An Naute A Hlo Ih A Lungaa Lawk, Kum 10 Hnuah A Fapa Aiawh Dingah Nauhak A La Ih A Fapa Ngai Arak Si – Meifar\nAn Naute A Hlo Ih A Lungaa Lawk, Kum 10 Hnuah A Fapa Aiawh Dingah Nauhak A La Ih A Fapa Ngai Arak Si\nRomania ramah nupa tuakhat duhdawt zet an rak um ih fapa te an nei. An fapa neihsun cu kum 3 mi a si ih a hmin cu Bernardo a si, nikhat cu a nu in tlawng ava thlah ih a sun ah arak hlo. Simlam ah an fapa cu an va hmuak ih arak um nawn lo ruangah an mangbang tuk, palik le khawtlang ṭuanvo neitu pawlin het leh chet tin an hawl rero nan a sulhnu hmuh ding um loin a hlo.\nHringtu a nu Gabriela Suarez cu lungkuai in a ṭap ciamco ih a lungaa lawk, an fapa cu a hlo lo ara tlungsal ding a ti ringring. An fapa te a hloh ruangah an nupa karlakah boruak a ṭha thei nawn lo, buainak phunphun a thleng ih an ṭhenaw phah. Gabriela Suarez in an fapa cu a hlo lo, ara tlungsal ding tin khua le ram a cuan ringring.\nAn fapa zunngai in aum ruangah a damlo, an innhmai ah nauhak pawl tlawnginn lam pan ih an feh lai a hmuh tinten a biang ah mitthli a luang ih ‘Tuvek caan ah ziangtin ka fapa te aum ding’ ti lawnglawng a ruat. A damlo bese vivo ruangah siikhan ah ava feh ṭheu, sibawi nu in, “Na damlonak hi na taksa a si lo ih na thinlung sawn a si. Na fapa aiawh ah nauhak dang cawm dingin la awla na lunglennak pawl a lo hnem thei ding. Na damlonak khal a ziaum ding ka zum” tin ruahnak a pe.\nKum 10 hnuah cun nauhak cawm dingin thuthluknak a tuah ih hngakṭah runinn ah ava feh, hmun dangdang ah a fehkual vivo nan a thinlung latu nauhak a hmu thei lo. Hmun pakhat ih a fehnak ah mipa nauhak kum 13/14 mi hrawng a hmu ih a zoh ringring, nauhak te cu midang vekin a lek ve loin amahten toin zuk arak suai rero.\nGabriela Suarez in hngakṭah runinn ṭuanvo neitu hnenah a thuhla a sutfiah ih ṭuanvo neitu in, “A nauhak laiah lamzin kap ah an rak hlonmi a si, a hmin cu Tomas a si ih nauhak dang lakah a lek ve dah lo. Khitin amahten aum ringring men” a ti. Nauhakte kiangah Gabriela Suarez cu ava feh ih a hmin a sut hnuah a zuksuai tla a bawm ih an komaw.\nGabriela Suarez cu a tlungsal ih a zan ihsin a thinlung sungah nauhak Tomas cu a cam ringring. Curuangah a fapa si dingin ava hruai ih thilṭulmi pawl a tuahfel thluh, Tomas a lak hnu ihsin a fapa ngainak khal nikhat hnu nikhat a ziaum ih a harhdamnak khal a ṭhah phah vivo.\nGabriela Suarez in Tomas umdan cu a zoh thup ṭheu ih amah thawn pehtlaih awknak neicia vekin a theiaw ruangah mak a ti zet. Nikhat cu Tomas in zuk a suai ih Gabriela in, “Ziang zuk so na suai?” tin ava sut, Tomas in, “Ka nu zuk a si, ka nu cu maw a lungawi tikah a hni ciamco. Asinan a thaisun ah a thinheng tuk lala” a ti.\nGabriela in Tomas ih hringtu nu cu a zingzoi duh ruangah a thisen DNA a la ih siizung ah ava zohdik. A thisen cu amai thisen thawn arak milawk ruangah an mangbang tuk, thil dangdang an zingzoi vivo hnuah amai fapa rori a si ti an theifiang. Cun, Tomas rak rutu nunau pakhat khal tualsung palik pawlin an kai ngah.\nTomas rutu nunau cu rittheihsii le zu ngawlvel a si ih fapa arak nei ve nan motor accident in a thi ruangah midang fa a ruk thu a phuangaw, cun a kilkhawi paih nawn lo ruangah lamzin kap ih a hlo thu pawl cu palik hnenah a sim thei. Gabriela cu a fapa ngai thawn an tonawk sal ruangah a lungawi tuk ah a ṭap, cun a fapa hmin khal ahlan ih a hmin Bernardo tin a thleng sal. A pasal thawn an umtlang nawn lo nan an fapa ruangah an tongaw phahphah ṭheu ih nuam zetin hringnun an hmang rero lai.\nRalhrang In Mino 6 An Kai Ih An Vel Hnuah, “Dothlennak Ah Nehnak Kan Co Lo Ding” Tin Hla An Sakter\nCovid-19 Ih Damlo, Zianghman Thei Nawn Lo Cu Hursii An Dawt Ih A Dam Vuarvi


Joshua cabu sungah hin Moses thlengtu Joshua ih hohanak in Israel pawl in Kanaan ram an do ih an laknak thuanthu a um. Himi cabu sungah hin Jordan tiva an tannak, Jerikho khua an laknak, Ai khua an donak tla le Pathian le a minung pawl karlakah a thar in thu an kam awknak tla kan hmu. Hi cabu sungih cacaang hminthang pakhat cu: “Zo kan rian ding ti kha tuih sunah ruatcat uh ... Kei le ka innsungsang cun Bawipa kan rian ding,” (24:15) timi hi a si.\nKanaan ram an nehnak (1:1-12:24)\nRam an zem-awk daan (13:1-21:45)\n(a) Jordan nisuah lam (13:1-33)\n(b) Jordan nitlak lam (14:1-19:51)\n(c) Beunak khuapi pawl (20:1-9)\n(d) Levi pawlih khawpi pawl (21:1-45)\nNisuahnak lam hrin pawl cu an ramah an kir (22:1-34)\nJoshua ih thucah neta bik (23:1-16)\nShekhem ah Thukam an tharter sal (24:1-33)\nKanaan Ram Neh Dingin Pathian Thupeknak\n1 Bawipa riantu Moses a thih hnuah Moses bawmtu, Nun ih fapa Joshua hnenah Bawipa in, 2“Ka siahhlawh Moses cu a thi zo. Nangmah le Israel mi zatein nan timtuah uhla Jordan tiva nan tan pei ih ka lo pek dingmi ram ah nan feh pei. 3Moses hnenih ka sim zo bangtuk in nan fehnak dingmi ram hmuahhmuah cu nanmah ka miphun hnenah ka lo pe zo a si. 4Nan ram cu thlanglam nelrawn ihsin saklam ah Lebanon tlang pawl tiang, nisuahnak lam ah Eufrates tivapi ihsin Hit ram hmuahhmuah le nitlaknak lamah cun Mediterranean Tifinriat tiang a si ding. 5Na nun sung hmuahhmuah ah zohman in an lo neh lo ding. Moses hnenih ka rak um bangtuk in na hnen khal ah ka um ding. Ziangtik hmanah ka lo tanta lo ding ih ka lo hnong lo ding. 6Cak le ralṭha in um aw, ziangahtile ka lo pe ding tiah nan pu nan pa hnenih ka rak kam ciami hih ram hi na lak tikah Israel mi pawl hi nangmah in na hruai ding. 7Moses ih a lo pekmi Thukham cu kimtein thlun dingah cakzet le ralṭhazet in um aw. Thukham fate bik tiang daithlang loin thlun awla na fehnak ih kipah na lam a tluang ding. 8Thukham cabu cu hngilh hrimhrim hlah. A sungih nganmi bangtuk ih na nun theinak dingah a sun a zan in siar ringring aw. Cutiih na tuah le na ṭhangso ding ih na tuahmi hmuahhmuah ah na hlawhtling ding a si. 9Cakzet le ralṭhazet in um aw ti ih thu ka lo pekmi cu ziangtik hman ah hngilh hlah. Ṭih hlah, na thin nau hlah; ziangahtile Bawipa na Pathian keimah in na fehnak kipah ka lo umpi ding a si,” tiah a ti.\nMipi Hnenah Joshua In Thu A Pek\n10Cule Joshua in Israel mi hruaitu pawl cu, 11“Nan riahnak hmun kipah feh uhla ‘Nan in ding le nan ei ding timtuah thluh uh, ziangahtile ni thum sungah Jordan tiva nan tan ding ih Bawipa nan Pathian in a lo pekmi ram cu nan co ding a si,’ tiin va sim uh,” tiah thu a pek.\n12Joshua in Reuben mi le Gad mi le Manasseh mi a hrek pawl hnenah, 13 “Bawipa ih siahhlawh Moses ih a lo simmi ‘Bawipa nan Pathian in nan khua le nan ram hrangah hi ram cu a lo pek ding,’ a timi cu ciing ṭha uh. 14Nan nupi pawl, nan fanau pawl le nan ṭilva pawl hmuahhmuah thawn Moses ih a lo pekmi ram, Jordan ihsin nisuahnak lamah hin nan um pei; a sinain nanmah ih lakih ralkap pawl hmuahhmuah cu nan phunpi Israel mi pawl hrangih raldo dingah hmaiah nan nor pei ih Jordan tiva nan tan pei. 15 Bawipa nan Pathian ih a lo pekmi hi ramah Israel nan unau pawl in umhmun an khuar hnuah Bawipa ih siahhlawh Moses ih a lo pekmi Jordan tiva ihsin hitawk nisuahnak lamah nannih khal nan ra kir ding ih nan ramah hin nan um ding a si,” tiah a ti.\n16Cumi an theih tikah annih in, “In fial mi hmuahhmuah cu kan tuah ding ih in thlahnak pohpoh ah kan feh ding. 17Moses ih thu kan thlun vek thotho in na thu kan lo thlun ding; Bawipa na Pathian cu Moses hnenih a um bangtuk in na hnenah um hramseh. 18Zokhal na thu a lo eltu le a thlun lotu cu thah a si ding. Cakzet le ralṭhazet in um aw,” tiah Joshua cu an ti.


Job cabu hi miṭha pa pakhat harsatnak nasa zetih a tuarnak thu a si. A faate, a neihsiah a sumsaw pawl in an hlohsan thluh ih natnak fihnungza in a tlun. Cumi cu Job le a rualpi pawl in himi thil umdaan hi ziangtin an hmu ve ti kha himi cangantupa hin hla fiing thum (hla fiing burpipi in bur thum) in a sim. A neta bikah milai thawn pawlkom-awk a thupittertu Amah Pathian khal Job hnenah a lang.\nJob ih rualpi pawl cun Job ih tuarnak kha an pupa biaknak zum daan in a sullam an sim. Anmah ih tidaan ahcun Pathian hin miṭha cu laksawng a pe ih miṭha lo cu a hrem ṭheu ruangah atu Job ih tuarnak hi a sual ruangah a si, an ti. Asinain Job hrangah cun hi bangtuk ruahnak cu a puan tuk. Zianghrangah tile Job cu miṭha ngaingai a rak si fawn ih an tidaan vek a si ah cun hremnak sawn si loin laksawng co ding a si sawn. Asinain a comi cu hremnak nasazet a si fawn. Amah bangtuk milai parah Pathian in ṭhat lonak hi bangtuk a thlenter mi hi a tican a thei thei hrimhrim lo. Curuangah ralṭha zetin Pathian a mawhthluk ve rero. Job cun a zumnak a hlohter hrimhrim lo. Asinain Pathian hmaiah thiam comi a sinak langter a duh ih miṭha sinak ruangih hminṭhatnak kha ngah sal a duh.\nPathian in Job ih thusuhnak kha a let lo. Asinain ziang hmuahhmuah tuah theitu a sinak le ziang hmuahhmuah thei thluhtu a sinak kha Job hnenah a theihter ih cumi cun Job ih hna a ngamter. Cutikah tangdornak thawn Job cun Pathian ih fimnak le maksaknak kha a hun mang ih a ṭongka hraang le a thinhengnak pawl a siir-aw sal.\nJob cu a neta lamah a hlanih a dinhmun keelte ah a thleng kirsal ih a hlan hnak hman in a neihmi a tam sawn. Job ih tuarnak kha a rualpi pawl in a tican an theihthiam lo ruangah Pathian in a mawhthluk. An pupa biaknak ih rak langternak hnakin Pathian hi a maksak sawn ti kha Job lawngin a tep ngah.\nThu hramthok (1:1-2:13)\nJob le a rualpi pawl (3:1-31:40)\n(a) Job ih phunzainak (3:1-26)\n(b) A voikhatnak biak awknak (4:1-14:22)\n(c) A voihnihnak biak awknak (15:1-21:34)\n(d) A voithumnak biak awknak (22:1-27:23)\n(e) Fimnak a lawm (28:1–28)\n(f) Job ih a neta bik thusim (29:1-31:40)\nElihu ih simmi thu (32:1-37:24)\nPathian in Job thu a let (38:1-42:6)\nJob Le A Innsang\n1Uz * 1:1 Uz: timi ram hi khui tawkah a um ti theih a si lo. an timi ramah mi pakhat a rak um ih a hmin cu Job a si. Job cu Pathian betu le a rinsan zettu a si. Amah cu miṭhazet a si ih thil ṭha lo zianghman tuah a duh lo. 2Fapa pasarih le fanu pathum a neih ih tlunah, 3tuu thawng sarih, kalauk thawng thum, caw thawng khat le laak zanga a nei. Hnenum tampi tla a nei ih Nisuahnak lam hmuahhmuah ah milian bik a si.\n4A fapa pawl cun a haha tein rawl ei puai an tuah ṭheu ih hmun khatah rawl an ei khawm ṭheu; an farnu pawl tla an sawm ṭheu. 5An puai a cem tikah a thaizing zingpitah Job cu a tho ih a faate pawl thianfaiternak ah thawinak a pe ṭheu. Tumtah hrimnak um loin Pathian an hmuhsuam ding ih an sual pang ding ti a phan ruangah cuticun a tuah ringring a si.\nPathian Le Satan Biakawknak\n6 Bawipa ih hmaiah vanmi pawl an ra suah ni a thlen tikah Satan * 1:6 Satan: ti cu milai dodaltu tican a si. khal cu an hnenah a tel ve. 7Cutikah Bawipa in, “Khuilam inso na rat?” tiah Satan cu a sut.\nSatan in, “Leilung pumpuluk, suk le so ka vahnak in ka ra,” tiah a ti.\n8 Bawipa in, “Ka siahhlawh Job khi na hmu maw? Leilung pumpuluk ah amah bangtuk miṭha le rinsantlak zohman an um lo. Keimah i bia ih thil ṭha lo zianghman a tuah lo,” tiah a ti.\n9Cutikah Satan in, “Zianghman ngah hlah sehla a lo bia duh leem pei maw? 10Amah siseh, a innsang siseh, a neihmi hmuahhmuah tiangin na humhim ih na kilkhawi. Thil a tuahmi hmuahhmuah parah mal na sawm ih rannung na pekmi pawl an tamtuk ih an ramah a khat ṭheh a si. 11A neihmi hmuahhmuah khi laksak ṭheh cila na hmaika rori ah a lo cam mai ding,” tiah a ti.\n12 Bawipa in Satan hnenah, “Na ti bangtuk cun siseh. A neihmi hmuahhmuah na kut sungah a um. Amah Job lawngte na siatsuah lo pei,” tiah a ti. Cule Satan cu a feh.\nSatan In Job A Hniksak\n13Voikhat ah Job ih faate pawl cu an upa bik pa ih inn ah rawl ei khawmnak puai an tuah laifangah, 14mi pakhat cu Job hnenah a ra tlan ih, “Caw thawn lei kan let rero ih laak pawl cu kan kiangkapah hrampi an piat rero laiah, 15rinlopi in Sabean * 1:15 Sabean mi: pawl cu mi vakvai, damiah rukru phun an si ih thlanglam ramih a ummi an si. mi pawl in an ra siim ih kan rannung hmuahhmuah in long ṭheh. Keimah siar lo na hnenum hmuahhmuah an that ṭheh. Keimah lawnghi zualkotu ah ka tlan man a si,” tiah Job cu a ra sim.\n16Cupa ih ṭong a cem hlanah hnenum dang pakhat a ra thleng ih “ṭeek in na tuurual le na tuukhaal pawl a tlak ih an zatein an thi ṭheh. Keimah lawng hi zualkotu ah ka tlan man a si,” tiah Job cu a ra ti.\n17A ṭong hman a cem hlanah hnenum dang pakhat a ra tlan lala ih, “Khaldean * 1:17 Khaldean mi: pawl cu culaiah mi vakvai, damiah rukru phun an si ih saklam ram ih a ummi an si. mi damiah rual bu thum in in siim ih kalauk hmuahhmuah an lak thluh ih tlunah keimah siar lo na hnenum dang hmuahhmuah an that ṭheh. Keimah lawnghi zualkotu ah ka tlan man a si,” a ti.\n18A ṭong hman a cem hlanah, hnenum dang pakhat a ra lala ih, “Na fanu le na fapa pawl cu na fapa upa bik inn ih rawl ei puai an tuah laifangah, 19nelrawn ihsin thlisia a ra hrangih an inn a nuaithluk ih a sung um minung hmuahhmuah an thi ṭheh. Keimah lawnghi zualkotu ah ka tlan man a si,” tiah Job cu a ti.\n20Cutikah Job cu a tho ih riahsia in a hnipuan a thlek ṭheh. A sam a meetkolh ṭheh ih leilung ah bok tahrat in, 21“Lawngfangkheh in ka suak ih lawngfangkheh in ka thi ding. Bawipa in i pek ih atu-ah a lak sal. A hmin thangṭhat si ko seh,” tiah a ti.\n22A hnenah hibangtuk thil a thleng nain Job cun Pathian a mawhthluk lo ih Pathian hmaiah a sual lo.


Beidong Maimai Hlah - Chinland Today Media\nMarch 8, 2016 3:31 am·0 comments\nZabi 19 lai ih bezaipu le zungthiam (artist) hminthang a si mi Dante Gabriel Rossetti cu vei khat lai ah putar pakhat in a ra pan.\nPutar cun rinzuk (sketches) le suaizuk (drawings) tthenkhat a keng. Cumi pawl cu Rossetti zohter in, tthatnak zawn an nei maw, asilole zuk suai thiam si theinak ding talent an tarlang maw, timi sut a duh.\nRossetti cun zuk pawl cu khimkhuahte’n a zoh hai. A hmaisa lam malte a zoh ihsin, zuk pawl cu man le mual an nei lo an si ti a thei cih. Asinan Rosesstti cu lainatnak nei zet a si ruangah, zuk pawl in man an neih lemlo thu le a suaitu khal talent nei ttha a si lemlo thu, a nem thei bik in a sim. Cuvek a sim cu poi a ti zet. Asinan mi bum a duh fawn lo.\nPutar cu a riah a sia. Asinan Rossetti in cuvek in a sim ding ti a rak zum cia a bang.Cu thluh ah putar cun Rossetti ih can a heuter ruangih ngaidam dil phah in, suaizuk dang malte zohsak hrih ding ah a dil bet.Rossetti cun rinzuk hlawm hnihnak pawl a zoh vete’n, a suaitu ih talent neihzia a hmu ih a tha a tho tuk.”Himi zuk pawl cu an ttha. Hi tlawngta nauhak hin talent ropi a nei a si hi. Anih hi bomnak le thapeknak tinkim pek ding a si. Hmailam can ropi neitu a si hi,” tiah a sim.A ttongkam cun putar ih thinlung a neh zet ti Rossetti cun a hmu.\nCuruangah, “Himi zungthiam mino hi zo a si? Na fapa maw?” tiah a sut.Putar cun riahse zet in, “Si lo. Keimah thotho ka si. Kan dunglam kum 40 ih ka suai mi zuk an si hi. Cumi lai ah na mi lomnak hi rak thei ningla cun aw! Na hmuh vek hin, ka tha a rak nau ih tuan tuk ah ka rak beidong si lawm,” tiah a sawn.Hram: Theih lo cangantu ih “The Power of Encouragement.”\nLeo Tolstoy – Upa Hnak in Nauhak An Fim Sawn